	[bookmark: _GoBack]Euroopan parlamentti
2019-2024
	[image: EP logo RGB_Mute]



<Commission>{CONT}Talousarvion valvontavaliokunta</Commission>

<RefProc>2023/0813</RefProc><RefTypeProc>(NLE)</RefTypeProc>
<Date>{09/11/2023}9.11.2023</Date>
<TitreType>MIETINTÖLUONNOS</TitreType>
<Titre>ehdotuksesta nimittää Hans Lindblad tilintarkastustuomioistuimen jäseneksi</Titre>
<DocRef>(C9‑0379/2023 – 2023/0813(NLE))</DocRef>
<Commission>{CONT}Talousarvion valvontavaliokunta</Commission>
Esittelijä: <Depute>Angelika Winzig</Depute>


PR_NLE_MembersECA
SISÄLTÖ
Sivu
EUROOPAN PARLAMENTIN PÄÄTÖSEHDOTUS	3
LIITE 1: HANS LINDBLADIN ANSIOLUETTELO	4
LIITE 2: HANS LINDBLADIN VASTAUKSET KYSYMYSLOMAKKEESEEN	9

[bookmark: _Toc151982870]
EUROOPAN PARLAMENTIN PÄÄTÖSEHDOTUS
ehdotuksesta nimittää Hans Lindblad tilintarkastustuomioistuimen jäseneksi
(C9‑0379/2023 – 2023/0813(NLE))
(Kuuleminen)
Euroopan parlamentti, joka
–	ottaa huomioon Euroopan unionin toiminnasta tehdyn sopimuksen 286 artiklan 2 kohdan, jonka mukaisesti neuvosto on kuullut parlamenttia (C9‑0379/2023),
–	ottaa huomioon työjärjestyksen 129 artiklan,
–	ottaa huomioon talousarvion valvontavaliokunnan mietinnön (A9‑0000/2023),
A.	ottaa huomioon, että neuvosto kuuli 16. lokakuuta 2023 päivätyllä kirjeellä Euroopan parlamenttia Hans Lindbladin nimittämisestä tilintarkastustuomioistuimen jäseneksi;
B.	ottaa huomioon, että talousarvion valvontavaliokunta arvioi Hans Lindbladin pätevyyttä ja etenkin Euroopan unionin toiminnasta tehdyn sopimuksen 286 artiklan 1 kohdassa vahvistettujen edellytysten täyttymistä; ottaa huomioon, että arviointia varten valiokunta sai Hans Lindbladilta ansioluettelon sekä vastaukset hänelle toimitettuun kysymyslomakkeeseen;
C.	ottaa huomioon, että tämän jälkeen valiokunta järjesti 29. marraskuuta 2023 kuulemisen, jossa Hans Lindblad antoi lausuman ja vastasi valiokunnan jäsenten esittämiin kysymyksiin;
1.	antaa myönteisen/kielteisen lausunnon neuvoston ehdotuksesta nimittää Hans Lindblad tilintarkastustuomioistuimen jäseneksi;
2.	kehottaa puhemiestä välittämään tämän päätöksen neuvostolle ja tiedoksi tilintarkastustuomioistuimelle sekä muille Euroopan unionin toimielimille ja jäsenvaltioiden tilintarkastuselimille.

[bookmark: _Toc151982871]LIITE 1: HANS LINDBLADIN ANSIOLUETTELO
Ansioluettelo
Koulutus
2010	Kansantaloustieteen tohtori, Tukholman yliopisto
Väitöskirjan otsikko: Essays on Unemployment and Real Exchange Rates

1996	Filosofian lisensiaatti, Tukholman yliopisto
Lisensiaatin tutkielman otsikko: Persistence in Swedish Unemployment Rates

1986	Filosofian kandidaatti, Tukholman yliopisto

1981	Upseerin tutkinto, varusmiesupseeri, Näsbyparkin merisotakoulu

1979	Ylioppilastutkinto, luonnontieteellinen linja, Saltsjöbadens Samskola

Asemat ja tehtävät
Vuodesta 2023 lähtien Puheenjohtaja, Produktivitetskommissionen [tuottavuustoimikunta] (Fi 2023:03)
Valtion virallinen toimikunta.

Vuodesta 2022 lähtien	Hallituksen jäsen, Fondtorgsnämnden [Rahastotorilautakunta]
Tähän mennessä hallitustyöskentelyä uuden viranomaisen perustamiseksi.

Vuodesta 2022 lähtien	Hallintoneuvoston jäsen, Pohjoismaiden Investointipankki
Tavanomaista rahoituslaitoksen hallitustyöskentelyä ottaen huomioon, että runsas kolmasosa pääomasta on peräisin Ruotsista. Pankki on suuntautunut erilaisten vastuullisten hankkeiden rahoittamiseen. Hallitusneuvoston tehtävänä on muun muassa arvioida hankehakemuksia ja vastata vaatimustenmukaisuudesta, tilinpidon oikeellisuudesta ja pankin tavoitteiden saavuttamisesta.

Vuodesta 2013 lähtien	Johtokunnan jäsen, SNS
SNS on Ruotsin maineikkaimpia ajatuspajoja. Johtokunnan jäsenten toimenkuvaan kuuluu muun muassa SNS:n tekeminen tunnetuksi. Jäsenyys on myös katsottava kunniatehtäväksi.

2023–2023	Jäsen, Kommuninvestin [kuntasektorin luottolaitos] tutkimuksen valmistelukomitea
Kommuninvestin tiedeneuvoston neuvonantaja.


2023–2023	Johtokunnan varajäsen, Regelrådet [paremman sääntelyn neuvosto]
Regelrådet tarkastelee vaikutustenarviointeja, joita Ruotsin hallitus on tehnyt eri lakiehdotuksista.

2022–2023	Hallituksen puheenjohtaja, Högskolan Väst
Tavanomaista hallitustyöskentelyä, kuten tavoitteiden, tilien ja ohjausasiakirjojen seurantaa. Högskolan Väst on suuntautunut erityisesti työhön integroituun oppimiseen, joka tapahtuu julkisen sektorin ja elinkeinoelämän välisenä yhteistyönä.
	
2015–2023	Hallituksen jäsen, Työnvälitystoimisto
Ensimmäisinä vuosina työ oli luonteeltaan lähinnä tavanomaista hallitustyöskentelyä. Hallituksessa tehtiin paljon työtä muun muassa vaatimuksenmukaisuuden, asianmukaisten hankintojen ja tavoitteiden ja tulosten höydyllisen seurannan eteen. Viime vuosina painopiste on siirtynyt viraston rakenteen, sisäisen kulttuurin ja organisaation perustavanlaatuiseen muuttamiseen. Digitalisaatiolla ja IT-investointien vaikutuksen arvioinnilla on ollut tehostamistyössä merkittävä sija.

2022		Selvityksen laatija: Finansiering av näringslivets gröna omställning [Elinkeinoelämän vihreän siirtymän rahoittaminen].
Selvityksen tavoitteena oli muun muassa yksilöidä mahdollisia esteitä sille, että elinkeinoelämä voisi rahoittaa vihreää siirtymää, ja ehdottaa keinoja niiden välttämiseksi. Tarkastelun kohteena on muun muassa se, mikä voisi olla eläkejärjestelmän rooli tässä yhteydessä. 

2013–2022		Valtionvelkakonttorin johtaja ja esimies.
Valtionvelkakonttorin johtaja toimii esimiehenä virastossa, jossa työskenteli sieltä lähtiessäni noin 230 työntekijää. Valtionvelkakonttorin neljä päätehtävää ovat valtion sisäisenä pankkina toimiminen (noin 200 miljoonaa maksua, joiden arvo on vuosittain yhteensä noin 7 000 miljardia Ruotsin kruunua), takuiden ja luottojen myöntäminen valtion puolesta, valtionvelan hallinnointi sekä rahoitusvakaudesta huolehtiminen. Viimeksi mainittu tapahtuu muun muassa määrittämällä pankkien pääomaa ja velkoja koskevat vaatimukset, vastaamalla kriisiin joutuneiden pankkien hallinnoimisesta maksukyvyttömyystilanteessa ja hoitamalla talletussuojaa. Tämän lisäksi Valtionvelkakonttori vastaa ydinpolttoaineen käsittelyn ja loppusijoituksen rahoittamisesta. Toiminta on IT-intensiivistä, ja IT-osastolla työskentelee noin 60 henkilöä. Valtionvelkakonttori toimii monilla kansainvälisillä, etenkin maksujärjestelmien suunnitteluun ja rahoitusvakauteen liittyvillä foorumeilla. Toiminnan laaja-alaisuus merkitsee runsasta yhteydenpitoa muiden viranomaisten ja elinkeinoelämän kanssa. 

Johtajana toimiessani virastossa tehtiin useita strategisia ja toiminnallisia muutoksia, muun muassa sen seurauksena, että Ruotsin hallitus laajensi Valtionvelkakonttorin toimeksiantoa moniin eri suuntiin. Muutoksista merkittävin oli se, että Valtionvelkakonttorista tehtiin se valtion viranomainen, joka ehkäisee pankkien joutumista kriisiin ja tarvittaessa hallinnoi kriisiin joutuneita pankkeja sekä vastaa talletussuojasta. Lisäksi Valtionvelkakonttorille annettiin koronaviruspandemian aikana erityistehtäviä, joilla pyrittiin keventämään yritysten taakkaa ja ehkäisemään työpaikkojen katoamista. Vuonna 2018 Ruotsin hallitus siirsi vastuun ydinjätteen käsittelyn ja loppusijoituksen rahoittamisesta Ruotsin säteilyturvavirastolta Valtionvelkakonttorille. Toiminnassa tapahtuneiden muutosten seurauksena viraston visiota, strategisia tavoitteita, analysointikapasiteettia ja suuntaa päivitettiin ja vahvistettiin. Toinen tärkeä seikka oli se, että Valtionvelkakonttorista tehtiin valmiusviranomainen, mikä asetti uusia häiriönsietokykyyn, turvallisuuteen, siviilipuolustukseen ja valmiuteen liittyviä vaatimuksia. Virastossa työskennellessäni valtion sisäinen pankki vaihtoi IT-järjestelmää. Uudet toiminnot, IT‑järjestelmät ja vastuualueet sekä alkuaikojen alijäämä rahoitettiin kokonaan säästöjen, vaikutusten hallinnan ja tehostamisen avulla. 

Muutokset vahvistivat ja uudistivat viraston johtamista ja työskentelyä tulosten, taitojenvaihdon, rekrytoinnin, työyhteisöllisyyden ja kulttuurin alueilla. Erityisen tärkeää oli luoda myönteinen ja rakentava kulttuuri, joka perustuu yhteistyöhön, objektiiviseen analyysiin, valtion arvopohjaan sekä suhtautumiseen, joka on johdonmukainen hyvän ja toimivan asianhallinnan ja viranomaistoiminnan vaatimalla tavalla. Yksi työn tuloksista oli se, että henkilöstötutkimuksissa annettiin arvioita, joita johtokunta kuvasi “ennennäkemättömiksi”.

Valtionvelkakonttorilla on taseessaan koko valtion rahatalous. Siihen sekä toteutettuihin merkittäviin toiminnan muutoksiin kohdistui perusteellisia tarkastuksia. Viraston johtajana koin, että yhteistyö ja tiedonvaihto Valtiontalouden tarkastusviraston ja tarkastuksissa avustavien konsulttien kanssa oli erittäin hyvää ja ammattimaista. Tarkastusten tärkeys ei liity pelkästään niiden perustehtävään, vaan Valtionvelkakonttori hyötyi tilintarkastajien, konsulttien ja viraston henkilökunnan välisestä tiedonvaihdosta laajemminkin.

2013–2017	Hallituksen puheenjohtaja, Returpack Svenska AB
Returpack vastaa alumiinitölkkien ja PET-pullojen kierrätyksestä. Hallituksen puheenjohtajana toimiessani yrityksen liikevaihto oli noin 2 miljardia Ruotsin kruunua. Returpack on tasaosuuksin kaupan ja ruotsalaisten panimojen omistuksessa. Tavanomaisten hallituksen puheenjohtajan tehtävien lisäksi toimenkuvaani kuului osallistuminen vastuullisuustyön ja hallitustyöskentelyn strategiseen kehittämiseen sekä neuvottelut, joiden avulla pyrittiin saamaan omistajat yksimielisiksi erilaisista kiistakysymyksistä ja suuntaa koskevista päätöksistä.

2013–2020	Hallituksen puheenjohtaja, Expertgruppen för studier i offentlig ekonomi, ESO
ESO on finanssiministeriön alainen riippumaton komitea, jonka tehtävänä on tärkeiden yhteiskunnallisten kysymysten riippumaton analysointi ja pohdinta. Tämä tapahtuu etupäässä siten, että hallitus päättää rahoittaa erilaisia raportteja, jotka puolestaan usein toimivat päättäjien päätöksenteon luotettavana pohjana. 

2014–2015	Jäsen, hallituksen yrittäjyyskomitea
Komitean alkuperäisenä tehtävänä oli yrittäjyyden ja työnteon ehtojen kattava selvittäminen. Vajaan vuoden päästä Ruotsin hallitus muutti komitean suuntaa, kavensi sen toimeksiantoa ja erotti kaikki sen jäsenet. 

2006–2013	Talousarviosta vastaava finanssiministerin valtiosihteeri, finanssiministeriö 
Toimiessani talousarviosta vastaavana valtiosihteerinä rooliini kuului edistää aktiivisesti talouspolitiikan muotoilua ja kehitystä sekä vastata valtion talousarvion valmistelusta ja neuvottelusta hallituksen kansliassa. Työn tärkeänä osana oli laatia ehdotuksia niin kutsutun työlinjan vahvistamisesta muun muassa tekemällä muutoksia eri sosiaalivakuutuksiin ja eläkkeisiin. 

Talousarviosta vastaava valtiosihteeri kuului puoluejohtajien ympärille muodostettuun ryhmään, joka vei talousarvioneuvottelut päätökseen. Työ sisälsi myös jatkuvaa lausuntojen antamista ja sellaisten päätösten valmistelua, joilla oli tai saattoi olla talousarviovaikutuksia. Olin siis mukana suurimmassa osassa valmistelua, kuten hallituksen yleisessä valmistelussa, ja useimmissa hallituksen kansliassa toimivista työryhmistä. Työhön kuului talousarvion esittelyä sekä sisäisesti että ulkoisesti ja finanssiministeriön ja hallituksen edustamista eri yhteyksissä. 

Lisäksi toimin finanssiministeriön koordinoivana valtiosihteerinä. Tehtävään kuului muun muassa ministeriön johtoryhmän puheenjohtajana toimiminen, toiminnan suunnittelusta vastaaminen ja ministeriön työnjohto osastopäälliköiden kautta ja heidän kanssaan. 

Talousarviosta vastaava valtiosihteeri aktivoi ministeriön kriisiorganisaation ja johti sitä ja oli siten keskeisessä roolissa erilaisten kriisien hallinnassa. Tämä kävi erityisen konkreettisesti ilmi vuosien 2008–2009 hankalan ja monitahoisen finanssikriisin yhteydessä. Työssä oli esimerkiksi pikaisesti laadittava kehykset kriisiin joutuneiden pankkien hallinnoimiselle, mukaan lukien ehdotuksia uudeksi rahoitusalan kriisinhallintaa koskevaksi lainsäädännöksi. Kriisinhallintaan sisältyi myös ”kriisipakettien” kehittäminen eri alueille ja sektoreille, joihin kriisillä oli erityisen vakavia vaikutuksia. Työn keskeisiä osia olivat myös muiden kriisistä kärsivien maiden tukeminen ja kriisiin reagoiminen kansainvälisellä tasolla. 

EU-yhteyksissä talousarviosta vastaava valtiosihteeri toimi ”talousarvioministerinä” ministerineuvoston käsitellessä EU:n vuotuista talousarviota. Työhön kuului EU:n vuotuisesta talousarviosta neuvottelu sekä ministerineuvostossa että parlamentin ja komission kanssa käytävissä sovitteluneuvotteluissa (nk. trilogeissa). Lisäksi työhön kuului Ruotsin kannan muotoileminen ja lujittaminen, valtuuksien hakeminen Ruotsin valtiopäiviltä ja näistä asioista tiedottaminen ulospäin. Katso myös “Kansainväliset tehtävät” jäljempänä.

Ensimmäisinä vuoden 2006 hallituksen vaihdoksen jälkeisinä kuukausina toimin myös veroasioiden valtiosihteerinä. 

2003–2006	Apulaisjohtaja, Maltillisen kokoomuspuolueen valtiopäiväkanslia
Kanslian noin 15 virkamiehen – kaikki akateemisesti koulutettuja – esimies. Kyseisenä ajanjaksona puolueen politiikkaa muutettiin perinpohjaisesti, samoin valtiopäiväkanslian miehitystä, osaamista ja asemaa muutostyön keskipisteenä. Työ sisälsi myös sekä puolueen sisäistä lujittamista että ulkoisia esittelyjä.

1997–2003		Yksikönpäällikkö (kahdessa eri yksikössä) ja apulaisosastopäällikkö, Ruotsin valtionpankki
Työ hinta-analyysi- ja makroanalyysiyksiköiden (työntekijöitä noin kuusi ja 20) päällikkönä piti sisällään valtionpankin Ruotsin taloutta koskevien ennusteiden laatimista ja työskentelytapojen kehittämistä. Rahapolitiikkaosaston (työntekijöitä noin 50) varaosastopäällikkönä vastasin ennustetyön koordinoinnista ja valtionpankin johdon rahapoliittisten päätösten ja viestinnän valmistelemisesta. Työhön kuului myös pankin edustamista erilaisissa talon ulkopuolisissa yhteyksissä sekä esimerkiksi lehdistötilaisuuksiin osallistumista.

1995–1997	Tohtorikoulutettava ja stipendiaatti, Tukholman yliopisto
Jatko-opintoja.

1989–1995	Ministeriösihteeri, finanssiministeriö
Talousosaston virkamies, joka vastasi erilaisten Ruotsin taloutta koskevien analyysien ja ennusteiden laatimisesta. Vastuullani oli muun muassa kuvata pitkän aikavälin talouskehitystä, laatia pitkäaikaisarviointien mukaisia keskipitkän aikavälin arvioita sekä tuottaa analyysejä ja dataa nk. eläkeryhmälle erilaisten mallien avulla.

1986–1989		Tutkimusapulainen/käsittelijä, Suhdanneinstituutti
Ruotsin talouden eri osia käsittelevistä ennusteista ja menetelmien kehittämisestä vastaava virkamies. 

1985		Yliperämies, HMS Dämman

1982		Yliperämies, HMS Norsten

1980		Kouluisäntä (osa-aikainen), Saltsjöbadens Samskola

1979–1980	Postinkantaja, Saltsjöbaden 1 -postikonttori

Muut velvollisuudet
Tilastollisen keskustoimiston kuluttajahintaindeksilautakunnan jäsen Ruotsin hallituksen edustajana vuosina 1989–1992 ja valtionpankin edustajana vuosina 1997–1999

Valtionpankin toimintapolitiikkaryhmän jäsen

Finanssiministeriön toimintapolitiikkaryhmän jäsen

Kansainväliset tehtävät
2009		Ecofin-neuvoston (talousarvio) puheenjohtaja Ruotsin puheenjohtajuuskaudella 
Työhön kuului muun muassa laatia ministerineuvoston ehdotus EU:n vuotuiseksi talousarvioksi vuodeksi 2010, mikä vaatii laajoja neuvotteluja EU-komission ja jäsenvaltioiden kanssa. Sen jälkeen johdin neuvoston neuvotteluja Euroopan parlamentin kanssa. Lisäksi vastuullani oli viestiä ulospäin sekä neuvoston neuvotteluista että parlamentin kanssa käydyistä keskusteluista. Työtehtäviini kuului myös kantojen ja neuvotteluvaltuuksien ankkurointi Ruotsin valtiopäivillä. 

2006–2012	Ecofin-neuvoston (talousarvio) ruotsalainen ”ministeri” 
Työhön kuului ajaa Ruotsin näkökantoja EU:n vuotuisesta talousarviosta, argumentoida niiden puolesta ja neuvotella niistä ministerineuvostossa komission ja Euroopan parlamentin kanssa. Lisäksi työhön kuului jatkuvaa ankkurointityötä Ruotsin valtiopäivillä sekä ulkoista viestintää.

2013–2022	Valtionvelkakonttori on edustettuna useilla erityisesti rahoitusvakauteen liittyvillä kansainvälisillä foorumeilla.
Osallistuin muun muassa Euroopan pankkiviranomaisen (EPV) ja finanssimarkkinoiden vakauden valvontaryhmän (FSB) kriisinratkaisukomiteoihin.

Vuodesta 2022 lähtien		Hallintoneuvoston jäsen, Pohjoismaiden Investointipankki (ks. edellä)

Julkaisut
2022	Finansiering av näringslivets gröna omställning [Elinkeinoelämän vihreän siirtymän rahoittaminen], raportti, hallituksen kanslia

2010		Essays on Unemployment and Real Exchange Rates, väitöskirja

2006	A Simultaneous Model of the Swedish Krona, the US Dollar and the Euro, Ruotsin valtionpankki

2003		The Equilibrium Rate of Unemployment and the Real Exchange Rate, Ruotsin valtionpankki

2003		Penningpolitiken och EMU [Rahapolitiikka ja EMU], Ruotsin valtionpankki, toimittaja

2001	Wage Effects of Mobility, Unemployment Benefits and Benefit Financing, Ruotsin valtionpankki

1997		Persistence in Swedish Unemployment Rates, lisensiaatin tutkielma

1988	Två undersökningar av hushållens konsumtion [Kaksi tutkimusta kotitalouksien kulutuksesta], Suhdanneinstituutti

1987	Hushållens köpkraft, konsumtion och sparande [Kotitalouksien ostovoima, kulutus ja säästöt], Suhdanneinstituutti

Muuta
Opintojeni ohessa työskentelin monena kesänä merisuojeluskuntien nuorisokouluttajana, IBM:n puhelinmyyjänä ja postinkantajana. Olen ollut myös Tukholman merisuojeluskunnan hallituksen jäsen ja toiminut tukholmalaisen asumisoikeusyhdistyksen puheenjohtajana. Minulle on luovutettu Merisuojeluskuntien keskusliiton hopeinen ansiomerkki ja Tukholman merisuojeluskunnan mitali. 

Vuonna 2019 minulle luovutettiin NOR-mitali (För nit och redlighet i rikets tjänst) toimittuani 30 vuotta valtion palveluksessa.

Vuonna 2023 minulle luovutettiin hänen majesteettinsa kuninkaan 12. kokoluokan mitali Serafiimiritarikunnan nauhassa “huomattavista saavutuksista Ruotsin valtionhallinnossa”.

Vapaa-ajallani vietän aikaa perheeni ja ystävieni parissa, kesäasunnollani saaristossa veneillen, matkaillen ja luonnossa liikkuen. 

Minulla on avopuoliso ja kaksi aikuista tytärtä edellisestä avioliitosta.


[bookmark: _Toc151982872]LIITE 2: HANS LINDBLADIN VASTAUKSET KYSYMYSLOMAKKEESEEN
Kysymykset tilintarkastustuomioistuimen jäsenehdokkaille
Ammattikokemus
1.	Kertokaa ammattikokemuksestanne julkisen talouden alalta. Kyse voi olla esimerkiksi talousarvion suunnittelusta, talousarvion toteuttamisesta tai varainhoidosta taikka talousarvion valvonnasta tai tilintarkastuksesta. 
Vastaus: Minulla on yli 30 vuoden kokemus valtionhallinnon virkamiehenä toimimisesta. Esimerkkejä: 
		Valtionvelkakonttorin johtaja ja esimies yhdeksän vuoden ajan 

Valtionvelkakonttorin johtaja toimii esimiehenä virastossa, jossa työskenteli sieltä lähtiessäni noin 230 työntekijää. Valtionvelkakonttorin neljä päätehtävää ovat valtion sisäisenä pankkina toimiminen (noin 200 miljoonaa maksua, joiden arvo on vuosittain yhteensä noin 7 000 miljardia Ruotsin kruunua), takuiden ja luottojen myöntäminen valtion puolesta, valtionvelan hallinnointi sekä rahoitusvakaudesta huolehtiminen. Viimeksi mainittu tapahtuu muun muassa toimimalla Ruotsin kriisinratkaisuviranomaisena, joka määrittää pankkien pääomaa ja velkoja koskevat vaatimukset, vastaa kriisiin joutuneiden pankkien hallinnoimisesta maksukyvyttömyystilanteessa ja hoitaa talletussuojaa. Tämän lisäksi Valtionvelkakonttori vastaa ydinpolttoaineen käsittelyn ja loppusijoituksen rahoittamisesta. Valtionvelkakonttori toimii monilla kansainvälisillä, etenkin maksujärjestelmien suunnitteluun ja rahoitusvakauteen liittyvillä foorumeilla. 

Johtajana toimiessani virastossa tehtiin useita strategisia ja toiminnallisia muutoksia, muun muassa sen seurauksena, että Ruotsin hallitus laajensi Valtionvelkakonttorin toimeksiantoa moniin eri suuntiin. Niistä merkittävin oli se, että perustettiin Ruotsin kriisinratkaisuviranomainen, josta tuli osa Valtionvelkakonttoria, jotta voitaisiin ehkäistä pankkien joutumista kriisiin ja tarvittaessa hallinnoida kriisiin joutuneita pankkeja sekä vastata talletussuojasta. Lisäksi Valtionvelkakonttorille annettiin koronaviruspandemian aikana erityistehtäviä, joilla pyrittiin keventämään yritysten taakkaa ja ehkäisemään työpaikkojen katoamista. Vuonna 2018 Ruotsin hallitus siirsi vastuun ydinjätteen käsittelystä ja loppusijoituksesta Ruotsin säteilyturvavirastolta Valtionvelkakonttorille. Toiminnassa tapahtuneiden muutosten seurauksena viraston visiota, strategisia tavoitteita, analysointikapasiteettia ja suuntaa päivitettiin ja vahvistettiin. Toinen tärkeä seikka oli se, että Valtionvelkakonttorista tehtiin valmiusviranomainen, mikä asetti uusia häiriönsietokykyyn, turvallisuuteen, siviilipuolustukseen ja valmiuteen liittyviä vaatimuksia. Virastossa työskennellessäni valtion sisäinen pankki vaihtoi laajaa IT-järjestelmäänsä. Uudet toiminnot, IT‑järjestelmät ja vastuualueet sekä alkuaikojen alijäämä rahoitettiin enemmän kuin kokonaan säästöillä, vaikutusten hallinnalla ja tehostamisella. 

Muutokset vahvistivat ja uudistivat viraston johtamista ja työskentelyä tulosten, taitojenvaihdon, rekrytoinnin, työyhteisöllisyyden ja kulttuurin alueilla. Erityisen tärkeää oli saada luoduksi myönteinen ja rakentava kulttuuri, joka perustuu yhteistyöhön, objektiiviseen analyysiin, valtion arvopohjaan sekä suhteutumiseen, joka on johdonmukainen hyvän ja toimivan hallinnon, asianhallinnan ja viranomaistoiminnan vaatimalla tavalla. 

		Valtiosihteeri (talousarviosta vastaava valtiosihteeri) kuuden vuoden ajan, vastuussa valtion talousarviosta sekä EU:n talousarvion laatimisesta ja siitä neuvottelemisesta Ruotsin puolesta 

Toimiessani talousarviosta vastaavana valtiosihteerinä rooliini kuului toimia finanssiministerin oikeana kätenä, edistää aktiivisesti talouspolitiikan muotoilua ja kehitystä sekä vastata valtion talousarvion valmistelusta ja neuvottelusta Hallituksen kansliassa. 

Talousarviosta vastaava valtiosihteeri kuului (monipuoluehallituksen) puoluejohtajien ympärille muodostettuun ryhmään, joka vei talousarvioneuvottelut päätökseen. Työ sisälsi myös jatkuvaa lausuntojen antamista ja sellaisten päätösten valmistelua, joilla oli tai saattoi olla talousarviovaikutuksia. Työhön kuului talousarvion esittelyä sekä sisäisesti että ulkoisesti ja finanssiministeriön ja hallituksen edustamista eri yhteyksissä. 

Lisäksi toimin finanssiministeriön koordinoivana valtiosihteerinä. Tehtävään kuului muun muassa ministeriön johtoryhmän puheenjohtajana toimiminen, toiminnan suunnittelusta vastaaminen ja ministeriön työnjohto osastopäälliköiden kautta ja heidän kanssaan. 

Talousarviosta vastaava valtiosihteeri aktivoi ministeriön kriisiorganisaation ja johti sitä ja oli siten keskeisessä roolissa erilaisten kriisien hallinnassa. Tämä kävi erityisen konkreettisesti ilmi vuosien 2008–2009 hankalan ja monitahoisen finanssikriisin yhteydessä. Työssä oli esimerkiksi pikaisesti laadittava kehykset kriisiin joutuneiden pankkien hallinnoimiselle, mukaan lukien ehdotuksia uudeksi rahoitusalan kriisinhallintaa koskevaksi lainsäädännöksi. Kriisinhallintaan sisältyi myös ”kriisipakettien” kehittäminen eri alueille ja sektoreille, joihin kriisillä oli erityisen vakavia vaikutuksia. Työn keskeisiä osia olivat myös muiden kriisistä kärsivien maiden tukeminen ja kriisiin reagoiminen kansainvälisellä tasolla. 

EU-yhteyksissä talousarviosta vastaava valtiosihteeri toimi ministerinä ministerineuvoston käsitellessä EU:n vuotuista talousarviota (Ecofin/talousarvio). Työhön kuului EU:n vuotuisesta talousarviosta neuvottelu sekä ministerineuvostossa että parlamentin ja komission kanssa käytävissä sovitteluneuvotteluissa (nk. trilogeissa). Lisäksi työhön kuului Ruotsin kannan muotoileminen ja lujittaminen, valtuuksien hakeminen Ruotsin valtiopäiviltä ja näistä asioista tiedottaminen ulospäin.

		Ruotsin valtionpankin yksikönpäällikkö ja apulaisosastopäällikkö yhteensä kuusi vuotta 

Rahapolitiikkaosaston varaosastopäällikkönä vastasin ennustetyön koordinoinnista ja valtionpankin johdon rahapoliittisten päätösten ja viestinnän valmistelemisesta. Työhön kuului myös pankin edustamista erilaisissa talon ulkopuolisissa yhteyksissä.

		Hallituksen puheenjohtaja seuraavissa: 
o	Expertgruppen för studier i offentlig ekonomi (ESO) (kahdeksan vuotta) ESO on finanssiministeriön alainen riippumaton komitea, jonka tehtävänä on tärkeiden yhteiskunnallisten kysymysten riippumaton analysointi ja pohdinta. Tämä tapahtuu etupäässä siten, että hallitus päättää rahoittaa erilaisia raportteja, jotka puolestaan usein toimivat päättäjien päätöksenteon luotettavana pohjana. 
o	Resolutionsdelegationen (kriisinhallintadelegaatio) (kuusi vuotta) Olin mukana perustamassa tätä uutta viranomaista, ja vastuullani oli sen toiminnan käynnistäminen ja prosessien ja rutiinien vakiinnuttaminen. 
o	Högskolan Väst (puolitoista vuotta) 

		Hallituksen jäsen seuraavissa: 
o	Työnvälitystoimisto (kahdeksan vuotta) Hallituksessa toimiessani tehtiin paljon työtä muun muassa vaatimuksenmukaisuuden, asianmukaisten hankintojen ja tavoitteiden ja tulosten höydyllisen seurannan eteen. Ajan myötä painopiste siirtyi pikemminkin viraston rakenteen, sisäisen kulttuurin ja organisaation perustavanlaatuiseen muuttamiseen. Digitalisaatiolla ja IT-investointien vaikutuksen arvioinnilla oli tehostamistyössä merkittävä sija. Koko toimikauteni ajan tärkeimpänä panoksenani oli huolehtia siitä, että virastossa keskityttiin tavoitteiden saavuttamiseen, tuloksiin sekä sisäiseen ohjaukseen ja valvontaan.
o	Valtionvelkakonttori (yhdeksän vuotta) (ks. edellä) 
o	Fondtorgsnämnden [Rahastotorilautakunta] (jatkuu edelleen) Kyseessä on uusi viranomainen. Olen mukana sen toiminnassa ja johdan sen perustamista. Viranomaisen tehtävänä on luoda markkinapaikka kilpailutetuille rahastoille, joista ruotsalaiset eläkesäästäjät voivat valita sijoituskohteita osalle pakollisista eläkevarauksistaan. 
o	Pohjoismaiden Investointipankki (jatkuu edelleen) 

	Puheenjohtaja, Produktivitetskommissionen (valtion virallinen toimikunta) (jatkuu edelleen)
 
	Selvityksen laatija ja vastuuhenkilö, valtion roolia vihreässä siirtymässä käsittelevä valtion virallinen toimikunta (neljä kuukautta)
	Eri työroolejani on luonnehtinut se, että työtehtävät ovat liittyneet tehostamiseen, tuottavuuteen, talousarviosuunnitteluun, talousarvion ja toiminnan toteuttamiseen ja seurantaan sekä vastuuvelvollisuuteen. Olen myös antanut merkittävän panoksen riskianalyysien kehittämiseen, viranomaistyön tuloslähtöisyyteen, ohjauksen ja valvonnan tehostamiseen sekä terveen hallintokulttuurin lujittamiseen. Kaikessa tässä työssä olen tuonut esiin ja painottanut sisäisten tarkastajien tärkeää roolia ja vaalinut yhteistyötä muun muassa Valtiontalouden tarkastusviraston ulkoisen tarkastuksen kanssa. Kokemukseni perusteella olen vahvasti sitä mieltä, että toiminnan ja tarkastuksen välinen tiivis ja hyvä yhteistyö on välttämätöntä, kehittävää, opettavaista ja tärkeää. Sisäisten ja ulkoisten ammattitaitoisten osapuolien suorittamasta toiminnan tarkastuksesta saa usein oivalluksia ja opastusta työskentelyn ja menetelmien kehittämiseksi parempaan suuntaan. 
2.	Mitkä ovat olleet tärkeimmät saavutuksenne työuranne aikana?
Vastaus:
a) Niin kutsutun työlinjan kehittäminen ja toteuttaminen vuosina 2006–2012. Ruotsissa oli tuolloin huomattavia ongelmia sen vuoksi, että suuri osuus työikäisestä väestöstä ei eri syistä käynyt töissä. Työlinja tarkoitti lyhyesti sanottuna sitä, että toteutettiin joukko laajoja rakenneuudistuksia, joista tärkeimmät liittyivät työssäkäyviin kohdennettuihin tuloverojen alennukseen ja eri sosiaalivakuutusjärjestelmien, kuten työttömyysvakuutuksen, tiukennuksiin työssä käymättömien osalta. Tavoitteena oli työllisyyden lisääminen, missä onnistuttiinkin. Riippumattomien tutkijoiden mukaan päätöksillä oli vaikutusta siihen, että pitkäaikaistyöttömyys laski 1,5–2 prosenttiyksikköä.
b) Kriisinhallinta finanssikriisin yhteydessä vuosina 2008–2009 ja pandemian yhteydessä vuosina 2020–2021. 
Finanssikriisin aikana toimin valtiosihteerinä, ja minun johdollani luotiin uudet puitteet kriisiin joutuneiden pankkien kanssa toimimiseen reaaliajassa kriisin ollessa meneillään. Näiden puitteiden ja toimintatapamme perustana oli pyrkimys vaalia rahoitusvakautta ja valtion taloutta sekä suojella veronmaksajia. Lisäksi toteutettiin useita rakenneuudistuksia, joilla pyrittiin estämään työvoiman syrjäytymistä ja inhimillisen pääoman menettämistä. Uudistusten ansiosta rahoitusvakaus varmistettiin, julkinen talous säilyi vahvana, työvoiman tarjontaa saatiin pidettyä yllä ja työttömyys kasvoi vain vähän. 
Pandemian aikana toimin Valtionvelkakonttorin johtajana. Tehtävänäni oli lyhyessä ajassa varmistaa, että valtio suoriutui maksuistaan, hallinnoida valtionvelkaa ja myöntää erilaisia takuita kriisiin joutuneille yrityksille sekä yhdessä valtionpankin kanssa varmistaa rahoitusvakaus. Valmistauduimme myös myöntämään kriisiin joutuneille yrityksille merkittäviä pääomanlisäyksiä, mutta tätä keinoa meidän ei kuitenkaan tarvinnut ottaa käyttöön. Kriisinhallinta vaati uudenlaisia työtapoja, lisäsi työtehtävien määrää, edellytti rinnakkaisten työpisteiden perustamista tietyille avainryhmille ja kotoa käsin työskentelemisen mahdollistamista lähes jokaiselle. Keskeistä kriisinhallinnassa oli olla joustava mutta samalla ylläpitää ja suojella ohjausta ja valvontaa. Esimiehenä minun oli myös tuettava henkilökuntaani ja luotava heille turvallisuudentunnetta myrskyisinä aikoina.
c) Valtionvelkakonttorin tuottavuuden kasvattaminen ja tulosten parantaminen. Tämä saavutettiin tekemällä määrätietoista työtä tarkoituksenmukaisen riskianalyysin kehittämiseksi, parantamalla ja tiukentamalla ohjausta ja valvontaa, keskittymällä enemmän tuloksiin ja ottamalla käyttöön terve hallintokulttuuri. Näin saavutettiin merkittäviä säästöjä samaan aikaan kun Ruotsin hallituksen antama toimeksianto laajeni, tulokset paranivat ja ohjausta ja valvontaa tiukennettiin.
d) Kahdentoista lahjonta-, korruptio- ja häirintätapauksen käsittely siten, että sisäinen ohjaus ja valvonta vahvistuivat. Tämä johti Valtionvelkakonttorissa vallitsevan kulttuurin merkittävään muuttumiseen. Valtionvelkakonttorissa havahduttiin ensimmäisenä epäilyksiin siitä, että tiettyihin ulkopuolisten toimittajien koulutuksiin liittyi lahjontarikoksia. Päätin tehdä syyttäjälle ilmoituksen 12 työntekijästä sekä kertoa tapahtumista julkisesti. Valtionvelkakonttorin työntekijät eivät olleet läheskään ainoita, jotka olivat toimineet väärin, ja Valtionvelkakonttorin avoimella toiminnalla oli seurauksia koko maan virkamieskunnalle.
e) Edellä kuvatulla työllä saavutettua järjestystä, selkeyttä, työniloa ja luottamusta voidaan luonnehtia monella tavalla, joista yksi sisältyy Valtionvelkakonttorin viimeiseen minua ja työskentelyaikaani kuvaavaan henkilöstötutkimukseen. Johtokunta kuvasi tuloksia “ennennäkemättömiksi”. 
3.	Minkälaista ammattikokemusta Teillä on kansainvälisistä monikulttuurisista ja monikielisistä organisaatioista tai laitoksista, joiden päätoimipaikka on oman maanne ulkopuolella?
Vastaus: 
a)	 Olin Ecofin-neuvoston (talousarvio) ruotsalaisjäsen runsaat kuusi vuotta, joista puoli vuotta sen puheenjohtaja (2009). Tehtävään sisältyi muun muassa trilogineuvotteluja Euroopan parlamentin ja komission kanssa sekä neuvoston ehdotusten esittely ja puolustaminen Euroopan parlamentissa. 
b)	 Olen ollut yhdeksän vuotta EPV:n ja FSB:n kriisinratkaisukomiteoiden jäsen. Komiteoiden tehtävänä on muun muassa tehdä ehdotuksia rahoituslaitoksia koskevasta sääntelystä ja vaatimuksista, neuvotella niistä, panna niitä täytäntöön ja seurata niitä.
c)	 Olen ollut kaksi vuotta Pohjoismaiden Investointipankin hallintoneuvoston jäsen. Hallintoneuvoston tärkein tehtävä on varmistaa terve ohjaus ja valvonta, säännellä riskinottoa sekä arvioida investointeja sopiviin hankkeisiin ja tehdä niistä päätöksiä.
4.	Onko Teille myönnetty vastuuvapaus aiemmissa johtotehtävissänne, mikäli vastuuvapausmenettelyä on sovellettu?
Vastaus: Aina
5.	Mihin aiemmista työtehtävistänne Teidät on nimitetty poliittisin perustein? 
Vastaus:
a)	 apulaisjohtaja, Maltillisen kokoomuspuolueen valtiopäivien kanslia; kolme vuotta (2003–2006) 
b)	 finanssiministerin valtiosihteeri; hieman yli kuusi vuotta (2006–2013)
6.	Mitkä ovat kolme tärkeintä päätöstä, joita olette ollut tekemässä uranne aikana?
Vastaus: 
a)	 Työlinjan toteuttaminen edellä kysymyksessä 2 kuvaamallani tavalla.
b)	 Asianmukaisen talouspolitiikan muotoilu ja siitä päättäminen ja kriisinhallintapuitteiden kehittäminen (ks. edellä) finanssikriisin aikana vuosina 2008–2009 ja pandemian aikana vuosina 2020–2021. Lisäksi päätökset kriisien hoitamisesta käytännössä.
c)	 Ilmoituksen tekeminen syyttäjälle Valtionvelkakonttorissa epäillystä lahjonta- ja korruptiotapauksesta. Katso myös vastaus kysymykseen 2. Siitä seurasi laajamittainen kulttuurinmuutos minun johdollani (ks. edellä). Sittemmin sama jouduttiin tekemään monessa virastossa, ja lopulta useita julkisia virkamiehiä tuomittiin lahjontarikoksista. Lisäksi ohjauksen, valvonnan ja tuloskeskeisyyden vahvistaminen Työnvälitystoimistossa ja Valtionvelkakonttorissa.
Riippumattomuus
7.	Perussopimuksen mukaan tilintarkastustuomioistuimen jäsenet hoitavat tehtäväänsä ”täysin riippumattomina”. Miten noudattaisitte tätä vaatimusta tulevien tehtävienne hoidossa? 
Vastaus: Riippumattomuus, nuhteettomuus, objektiivisuus, avoimuus ja ammattimaisuus ovat ne periaatteet, joihin tilintarkastustuomioistuimen uskottavuus perustuu. Jos minut nimitetään, noudatan kaikkia lakien, tilintarkastustuomioistuimen ohjeiden ja vastaavien mukaisia sääntöjä ja periaatteita. Irtisanoudun muista tehtävistäni ja harjoitan suhteissani ulkopuolisiin nollatoleranssia vaikuttamisen, lahjojen, kestityksen yms. osalta suurta rehellisyyttä osoittaen. Aion lähestyä roolia perusperiaatteiden mukaisella tavalla. En aio pyytää enkä ottaa vastaan ohjeita keneltäkään. Minulla ei ole minkäänlaisia vaikeuksia pysytellä täysin neutraalina tarkastelun kohteesta tai kohteista riippumatta. Pyrin itse esiintymään tavalla, joka voi toimia esimerkkinä muille. Koko työelämäni ajan toimeksiantajana ovat viime kädessä aina olleet kansalaiset. Nyt tulen keskittymään EU:n kansalaisten parhaaseen. 
8.	Onko Teillä tai lähiomaisillanne (vanhemmillanne, sisaruksillanne, puolisollanne tai lapsillanne) yritys- tai rahoitusosakkuuksia tai muita sitoumuksia, jotka saattaisivat olla ristiriidassa tulevien työtehtävienne kanssa? 
Vastaus: Ei
9.	Oletteko valmis ilmoittamaan kaikista taloudellisista sidonnaisuuksistanne ja muista sitoumuksistanne tilintarkastustuomioistuimen presidentille ja julkistamaan ne?
Vastaus: KYLLÄ
10.	Oletteko osallisena jossakin vireillä olevassa oikeuskäsittelyssä? Jos olette, kertokaa siitä tarkemmin. 
Vastaus: EI
11.	Oletteko aktiivisesti mukana tai vastuullisissa tehtävissä politiikassa? Jos olette, millä tasolla? Oletteko ollut poliittisessa tehtävässä 18 viime kuukauden aikana? Jos olette, kertokaa siitä tarkemmin.
Vastaus: EI
12.	Eroatteko kaikista tehtävistä, joihin Teidät on valittu vaaleilla, ja luovutteko kaikista poliittisen puolueen vastuutehtävistä, jos Teidät nimitetään tilintarkastustuomioistuimen jäseneksi?
Vastaus: KYLLÄ
13.	Miten selvittäisitte huomattavat väärinkäytökset tai jopa petokset ja/tai lahjontatapaukset, joissa on osallisena henkilöitä kotijäsenvaltiostanne?
Vastaus: Ilmoittaisin niistä ja ryhtyisin toimenpiteisiin säädetyllä ja vakiintuneella tavalla tapahtumapaikasta tai asianosaisista henkilöistä riippumatta. Minulla on asiasta kokemusta. Ks. 2. kysymys edellä.

Tehtävien suorittaminen
14.	Mitä olisi pidettävä moitteettoman varainhoidon kulttuurin tärkeimpinä ominaisuuksina kaikessa julkishallinnossa? Miten Euroopan tilintarkastustuomioistuin voisi auttaa tällaisen kulttuurin luomisessa?
	Yleinen lähtökohtani vastauksissa seuraaviin kysymyksiin on se, että olisi ylimielistä arvioida eri työtapojen ja yhteistöiden toimivuutta ilman omaa kokemusta niistä. Yleisesti ottaen haluan itse muodostaa asioista käsityksen, ennen kuin teen niistä johtopäätöksiä. Se ei silti tarkoita, että olisin naiivi tai valmistautumaton, vaan hankin usein tietoa etukäteen. 
Vastaus: Terveelle hallintokulttuurille on ominaista osaaminen, järjestys, tehokkuus, avoimuus, läpinäkyvyys ja tiedottaminen. Lisäksi sille ovat ominaisia perusteelliset ja jäsennellyt riskianalyysit ja riskinarvioinnit, seuranta, sisäisiä ja ulkoisia valvontajärjestelmiä sisältävä valvontaympäristö, valvonta ja tarkkailu sekä vastuuvelvollisuus. Tämä edellyttää muun muassa hyvää johtajuutta ja ammattimaista ja riippumatonta lähestymistapaa. Läpinäkyvässä ja terveessä hallintokulttuurissa on luonnollista aina keskittyä kansalaisten parhaaseen. Tällaista kulttuuria luonnehtii muun muassa lainmukaisuus, objektiivisuus, ammattimaisuus, varovaisuus muiden osapuolten rahojen käsittelyssä sekä harkitsevaisuus suhtautumisessa saamaansa luottamukseen hallinnoida varoja. Tämä tarkoittaa muun muassa sitä, että on huolehdittava tehokkuudesta ja tarkoituksenmukaisuudesta. 
15.	Perussopimuksen mukaan tilintarkastustuomioistuimen tehtävänä on avustaa parlamenttia sille kuuluvassa talousarvion toteutumisen valvontaa koskevassa tehtävässä. Miten parantaisitte entisestään tilintarkastustuomioistuimen ja Euroopan parlamentin (erityisesti sen talousarvion valvontavaliokunnan) välistä yhteistyötä, jotta se edistäisi yleisen varainkäytön julkista valvontaa ja rahalle saataisiin paras mahdollinen vastine?
Vastaus: Tavoitteenani on erittäin sujuva yhteistyö, joka perustuu muun muassa läpinäkyvyyteen, ammattimaisuuteen, syvään keskinäiseen luottamukseen ja eri rooliemme molemminpuoliseen kunnioitukseen ja niiden ymmärtämiseen. Toiveenani on luonnollisesti se, että laadituilla kertomuksilla ja tehdyllä työllä on vaikutusta, mikä puolestaan riippuu parlamentin tavasta seurata kertomuksia ja suosituksia. Pyrkisinkin tekemään tilintarkastustuomioistuimen kertomuksista erittäin merkityksellisiä ja laadukkaita parlamentin seurannan ja komission työn helpottamiseksi (ks. myös jäljempänä). 
16.	Mitä lisäarvoa tuloksellisuustarkastukset mielestänne tuovat ja miten niiden tulokset olisi otettava huomioon hallintomenettelyissä?
Vastaus: Tuloksellisuustarkastuksen kunnollinen toteutus on tärkeää varojen asianmukaisen käytön varmistamiseksi, ja viime kädessä kyse on kansalaisten luottamuksen saavuttamisesta. Kokemukseni mukaan tarkastuskohteilla on myös usein paljon opittavaa hyvin toteutetusta tuloksellisuustarkastuksesta. Virastojen johtajana tai virastojen ja yhtiöiden hallituksen jäsenenä toimiessani tuloksellisuustarkastuksissa tehdyt huomiot ovat monesti olleet opettavaisia. Näitä kokemuksia ja tietoja olen sitten voinut hyödyntää esimerkiksi eri virastojen ohjauksessa parannusten saavuttamiseksi. 

17.	Miten voitaisiin parantaa tilintarkastustuomioistuimen, kansallisten tilintarkastuselinten ja Euroopan parlamentin (talousarvion valvontavaliokunta) välistä yhteistyötä Euroopan unionin talousarvion tarkastamisessa?
Vastaus: Edellä kuvaamani yleisen lähtökohtani mukaisesti katson, että keskeistä on toimiva, jäsennelty ja läpinäkyvä tiedonvaihto, ymmärrys kummankin osapuolen tarpeista ja sujuvat yhteistyömuodot. Kyse on kumppanuudesta! Sitä haluan vaalia. 
18.	Miten kehittäisitte Euroopan tilintarkastustuomioistuimen raportointia edelleen niin, että Euroopan parlamentti saa kaikki tarvittavat tiedot jäsenvaltioiden Euroopan komissiolle toimittamien tietojen paikkansapitävyydestä?
Vastaus: Yleisesti ottaen raportoinnin on perustuttava jatkuvaan kehitykseen ja vuoropuheluun tilintarkastustuomion varmistaessa, että Euroopan parlamentti (ja neuvosto) saavat oleellisen tiedon käytännöllisellä ja pedagogisella tavalla. Keskeisenä tekijänä tässä on se, että tilintarkastustuomioistuimen havaintojen ja suositusten käyttökelpoisuutta kehitetään koko ajan, jotta niitä on mahdollista panna täytäntöön ja seurata. Tämä on myös lopullisen toimeksiantajan eli suuren yleisön etujen mukaista.
Muita kysymyksiä
19.	Vetäydyttekö ehdokkuudesta, mikäli Euroopan parlamentin kanta nimittämiseenne tilintarkastustuomioistuimen jäseneksi on kielteinen?
Vastaus: Kyllä. Minulle on ehdottoman tärkeää, että parlamentti luottaa minuun ja arvostaa minua. Koska hyvä, toimiva ja luottamuksellinen yhteistyö tilintarkastustuomioistuimen ja parlamentin välillä on täysin keskeistä, minun olisi mielestäni vaikeaa suorittaa tehtävääni toivotulla tavalla, ellei ehdokkuuteni herätä luottamusta eikä sille ole tukea. Sen vuoksi vetäytyisin tällaisessa tapauksessa ehdokkuudesta.

